Ukrainsk politiker skal ha blitt drept
Fungerende president Oleksandr Tutrsjynov sier i en uttalelse tirsdag at to menn, en av dem trolig en ukrainsk politiker, er funnet drept. Presidenten hevder i uttalelsen at de to skal ha blitt «brutalt torturert», ifølge Interfax. De to skal ha blitt funnet døde nær byen Slavjansk i Øst-Ukraina, som er delvis kontrollert at prorussiske aktivister. Bortført lokalpolitiker - Terroristene som har overtatt Donetsk-regionen har nå gått for langt, sier Turtsjynov, som fastholder at Russland har ansvar for det som har skjedd, ved at landet har støttet separatister i øst. En av de to døde mennene skal være lokalpolitikeren Volodymyr Rybak, som nylig ble bortført av det Turtsjynov kaller «terrorister». Turtsjynov vil reagere med en opptrapping av den såkalte antiterror-operasjonen som ble satt inn mot separatister i øst før påske. - Jeg ber sikkerhetsstyrkene om å sette i gang og gjennomføre antiterror-operasjoner for å beskytte ukrainske borgere i øst mot terroristene, står det i uttalelsen fra Turtsjynov, ifølge Interfax. Skudd mot militærfly Et militært overvåkingsfly ble tidligere tirsdag truffet av skudd da det patruljerte over byen Slavjansk, øst i Ukraina, som er delvis kontrollert av prorussiske aktivister. Flyet, som er propelldrevet og av typen Antonov AN-30, landet problemfritt etter hendelsen. Ingen blant mannskapet ble skadd, ble det opplyst tirsdag ettermiddag. - Takket være en profesjonell håndtering, landet militærpiloten flyet uten problemer, sa en talsperson for forsvarsdepartementet i Ukraina. Skadene på overvåkingsflyet ble raskt reparert. Trapper opp i Øst-Europa USAs visepresident Joe Biden besøker denne uken Ukraina. Han oppfordret tirsdag Russland til å bidra til å kjøle ned situasjonen i Øst-Ukraina, der flere byer er overtatt av prorussiske separatister. Biden advarer Moskva om at «provoserende oppførsel» vil føre til ytterligere isolasjon av Russland fra Vestens side. Visepresidenten ber også Russland om å kutte støtten til separatistene i Øst-Ukraina - en støtte russerne har nektet for at de har gitt i utgangspunktet. Tirsdag opplyser USAs forsvarsdepartement at USA nå sender 600 soldater til en militærøvelse i Polen og Baltikum. Onsdag besluttet NATO-landene å øke den militære tilstedeværelsen i Øst-Europa og Baltikum både til lands, vanns og i luften som følge av konflikten i Ukraina. Det ble varslet at tilstedeværelsen ville bli satt i verk umiddelbart.
Ukrainas fungerende president vil trappe opp antiterror-operasjonen i det østlige Ukraina igjen, etter at to menn skal ha blitt torturert og drept.